1675 is da Hofbaukommisär Spinngrueber Michael on an Hofkriagsrot Guidoboid Fraunz Fraiherr vo Hegi herotredn und hod nochegfrogt, ob s ned meglich waarad, zur bessan fortifikatorischn Sicharung vom Kernberaich vo da Stod Soizburg und da Festung Honsoizburg n Hofstoistoabruch so auszbaun, dass da Mönksberg in zwoa Höiftn gschnittn wead, de donn nur middls oana obwerfborn Hoizbruggn midanonda vabundn blaim soitadn. Noch m meglichn Foi vo d Festungsolong im Raum vo da Monika- und da Augustinapfortn waarad da gsomte Mönksberg onsunstn bis zua d Vurwerk vo da Festung in d Händ vom Faind glongt und d Oidstod zur Gänze vo om aus in Beschuss grodn. 1676 is da Hegi mid m gleichn Olieng on an Fürsterzbischof Max Gandolf vo Kuenburg herotredn und hod ersuacht z brüfm ob da Mönksberg ned on seina schmoistn Stöi durchschnittn wern kannt. Er hod easchtmois in seine Ausfüarungen n hon Nuzn fia a Stoddawaitarung dawäänt. D Toiniadarung vo da Rianburg ois oidstodnoha Siadlungsraum kunnt durch n Durchstich laicht nuzbor gmocht wern und da neie Stodtei zuadem vagleichswais oafoch militärisch gsichat wern.